KIRJALLINEN KYSYMYS E-2397/00 esittäjä(t): Lucio Manisco (GUE/NGL), Patricia McKenna (Verts/ALE), Elena Paciotti (PSE) ja Giovanni Fava (PSE) komissiolle. Kiinan kansantasavallassa kuolemaan tuomittujen henkilöiden elinten kauppa.



Virallinen lehti nro 113 E , 18/04/2001 s. 0088 - 0089



KIRJALLINEN KYSYMYS E-2397/00 esittäjä(t): Lucio Manisco (GUE/NGL), Patricia McKenna (Verts/ALE), Elena Paciotti (PSE) ja Giovanni Fava (PSE) komissiolle (18. heinäkuuta 2000) Aihe: Kiinan kansantasavallassa kuolemaan tuomittujen henkilöiden elinten kauppa International Herald Tribunen 15. kesäkuuta 2000 julkaisemassa artikkelissa tunnettu journalisti Thomas Fuller Malesiasta kertoo, että Kiinan kansantasavallassa mielivaltaisesti kuolemaan tuomittujen nuorten elimillä käytävä kauppa jatkuu epäinhimillisissä oloissa ja että pelkästään Malesiassa on yli tuhat potilasta, jotka ovat matkustaneet kiinalaisiin valtion sairaaloihin, joissa heille on tehty 10 00012 000 dollarin hintainen munuaisensiirtoleikkaus. Fullerin mukaan teloitusmenetelmä pistoolinlaukaus niskaan on johtanut siihen, että nämä siirrot ovat erittäin kysyttyjä, sillä sisäelimet eivät teloituksessa vahingoitu. Human Rights Watch, humanitaariset järjestöt ja kansainväliset elimet ovat raportoineet näistä barbaarisista tapauksista, joihin ilmeisesti sisältyy uhrin ja teloituspäivän valinta elinten kysynnän mukaan. Euroopan parlamentti tuomitsi 14. toukokuuta 1998 hyväksymässään päätöslauselmassa (B4-0496/98(1)) nämä kammottavat leikkaukset, joista ilmeisesti hyötyivät myös rikkaat eurooppalaiset potilaat, ja pyysi komissiota ja neuvostoa lähestymään Kiinan kansantasavaltaa tämän ihmiselimillä käytävän kaupan lopettamiseksi. 1. Komissio kannattaa Kiinan liittymistä Maailman kauppajärjestöön, jos Kiina noudattaa ihmisoikeuksien kunnioittamista koskevaa lauseketta. Jos tämä koko maailmaa kauhistuttanut epäinhimillinen käytäntö kuitenkin jatkuu, eikö se ole tuntuva este suhteiden normalisoinnin jatkamiselle Kiinan kansantasavallan kanssa? 2. Mitä komissio on tehnyt tai aikoo tehdä kuolemaan tuomittujen henkilöiden elinten kaupan lopettamiseksi suhteessa Kiinan kansantasavallan viranomaisiin, Yhdistyneisiin Kansakuntiin ja Maailman kauppajärjestöön? 3. Mitä komissio on tehnyt Euroopan parlamentin 14. toukokuuta 1998 antamassa päätöslauselmassa pyydettyjen toimenpiteiden toteuttamiseksi ja mitkä ovat toimien tulokset? (1) EYVL C 167, 1.6.1998, s. 224. Christopher Pattenin komission puolesta antama vastaus (12. syyskuuta 2000) Komissio jakaa arvoisien parlamentin jäsenten huolen ihmiselimillä käytävästä kaupasta. Tämä maailmanlaajuinen ongelma ei valitettavasti kuitenkaan rajoitu Kiinaan. Joka vuosi raportoidaan lukuisista epäilyistä, jotka koskevat tällaisia tapauksia, mutta näytön hankkiminen yksittäisistä tapauksista on erittäin vaikeaa. Arvoisat parlamentin jäsenet muistanevat, että Kiinan EY-suurlähettiläs kirjoitti 25. toukokuuta 1998 parlementin puhemiehelle parlamentin hyväksyttyä 14. toukokuuta 1998 kaksi päätöslauselmaa, jotka koskivat muun muassa Kiinan väitettyä osallisuutta ihmiselimillä käytävässä kaupassa. Kiinan suurlähettiläs totesi kirjeessään, että kaikenlainen kaupankäynti ihmiselimillä on vastoin Kiinan lakeja ja että Kiinan hallitus on kieltänyt tällaisen kaupan ankarasti. Kiinan suurlähettilään toteamus Kiinan hallituksen kannasta asiaan on yksiselitteinen, ja päinvastaisten todisteiden puuttuessa komissio ei ole vielä ottanut asiaa esille Kiinan viranomaisten kanssa. Jos asiasta saadaan selkeää näyttöä, komissio ottaan asian varmasti esille. Sitä ennen komissio jatkaa sen tutkimista, mitä toimia Yhdistyneet Kansakunnat ja kansainvälinen yhteisö voivat toteuttaa tämän epäinhimillisen kaupankäynnin estämiseksi. Komissio jatkaa ihmisoikeuksia koskevaa vuoropuhelua Kiinan kanssa, jotta Kiinan ihmisoikeustilanteeseen saataisiin selkeä parannus. Kiinan pääministeri vahvisti jälleen tämän vuoropuhelun tärkeyden Kiinan kannalta vieraillessaan komissiossa 11. heinäkuuta 2000.